text: Fiskefilet startede brand: To sendt til kontrol for røgforgiftning
  28 april 2018 kl. 12.01
  Lørdag måtte brandvæsen, politi og ambulancer rykke ud til en brand i Varde. To er efterfølgende kørt til tjek for røgforgiftning på sygehuset.
  Det var en brand i en frituregryde på Vestervold i Varde, der lørdag fik politi og redning til at rykke ud. Efter der var kommet styr på branden måtte politiet sigte én person for overtrædelse af beredskabsloven. Det fortæller vagtchefen hos Syd- og Sønderjyllands Politi.
  - Det, der starter branden, er en fiskefilet i en frituregryde. Beboeren får smidt olien ud ad vinduet, og får dermed stoppet branden. Men det gav vedkommende nogle brandvabler på hænderne, fortæller vagtchef ved Syd- og Sønderjyllands Politi, Erik Lindholdt, til TV SYD.
  To af beboerne i ejendommen blev efterfølgende kørt på sygehuset til kontrol for røgforgiftning.
  
  